text: Løs pony spærrede motorvej
  17 september 2017 kl. 13.19
  Esbjergmotorvej E20 var tidligere på dagen helt spærret i vestlig retning på grund af en løs pony. 
  En løs pony skabte her til eftermiddag trafikale problemer på Esbjergmotorvej E20.
  Ponyen befandt sig i det vestlige spor ved afkørsel 66, Vejen, oplyser Syd- og Sønderjyllands Politi på Twitter.
  I første omgang stoppede flere bilister på motorvejen og forsøgte at indfange ponyen, men da det ikke lykkedes, besluttede politiet altså at spærre vejen helt, indtil hesten blev fanget.
  Det projekt tog omkring en halv time, og så blev hesten kørt væk, mens motorvejen åbnede igen, oplyser Syd- og Sønderjyllands Politi.
  Politiet oplyser, at ejeren selv henvendte sig til politiet. Han kunne fortælle, ponyen var sprunget ud af en hestetrailer - og at han selv var med til at forsøge at fange den. Episoden får ikke umiddelbart nogen konsekvenser for ejeren af ponyen.
  